मानोना बि सुबुङा गावखौल’ साननानै गावनि मुलाम्फानिल’ बाथ्रा सानना गुबुनखौ जुदि खैफोदाव खोख्लैयोब्ला ! सोरबा सोरनिफ्राय सेख’नानै लाबोना गोजोननाय लायोब्ला बे माब्लाबो आसोल गोजोननाय मोना। मानोना मिनिफ्लानानै दिन्थिनाय मिनिनाया गुबै मिनिनाय नङा । सेख’नानै मोननाय गोजोननाय आरो गुबुननो दान होनानै मोननाय गोजोननाया गुबुन-गुबुन। खायसे मानसिफोरा गुबुननिफ्राय सेख’नानै लाबोयै-लाबोयैनो धोनि जायो, नाथाय बि सुबुङा सोरनोबा खेन्दासे हेफाजाब होनोब्ला उल्थां-फाल्थां सानो। अब्ला बे सुबुंनि धोनिनि गोजोननाया बबेयाव ? नाथाय खायसे गोरिब सुबुं थायो, जाय बोथिनै ओंखामखौ मोजाङै मोनजायाब्लाबो गुबुन सुबुंखौ हेफाजाब होनो ओंखारबोयो। बिनिखायनो सोरखौबा हेफाजाब होनो गोसोब्ला धोनि सुबुं जालायनो गोनां गैया। सोरखौबा हेफाजाब होनो नागिरनायनि सिगां गिबियाव गोसो जाग्रोनांगोन। बिदि गोसोया रावहाबो गैजोबा। सुबुं सासेखौ हेफाजाब होनो थाखाय मोनसे थार गोसोनि सुबुं जाथारनांगोन। जों गासैबो मानसिसो। नाथाय जोंनि गासैबोनि साननायफ्रा आलदा-आलदा। बिनिखायनो जुदि सोरबा सोरखौबा हेफाजाब होनो गोसो जायोब्ला, गुबुन सोरबा सासेया सोरखौबा थगायनो गोसो जायो। बेखौनो बुङो मानसिनि गोसो। बयनिबो गोसोया समान नङा। गासैबोनि गोसोया समान जानायमोनब्ला मुलुगा गोथार, गोथों जागौमोन, अब्ला बुहुमखौ बांसिन समायना नुसिनगौमोन ! बयबो गावजों गाव अनज्लायनाय थानायमोनब्ला रावबो रसा नांनो गोनां जानाय नङामोन ! गावजों गाव अनज्लायनाय आरो हेफाजाब होलायनाया एखे जानायमोनब्ला अब्ला दुखु होननायानो थानाय नङामोन ! जिखियानो जाया मानो रावनिबो गोसोया एखे नङाब्लाबो दावबायथिलियाव मोनसे जायगायावनो जोबथा हैगोन जेब्ला गावजों गाव नायनो बाबांसिनैब्लाबो जिउ थासान्दियाव बिदिनो थानांसिगोन। बेखौ रावबो नङा बुंनो हाया।